CIVIL เปิดทิศทางธุรกิจปี 65 มั่นใจคว้างานทะลุ 6 พันลบ. ดันรายได้โต 20%
CIVIL เปิดทิศทางธุรกิจปี 65 งานออพเดย์ มั่นใจคว้างานทะลุ 6 พันลบ. หลังจากงานเต็มมือ (Backlog) ณ สิ้นปี 2564 อยู่ที่ 15,742 ล้านบาท ส่วนใหญ่เป็นงานภาครัฐ 95% และเอกชนราว 5% พร้อมคาดรายได้โต 20%
CIVIL เปิดทิศทางธุรกิจปี 65 งานออพเดย์ มั่นใจคว้างานทะลุ 6 พันลบ. หลังจากงานเต็มมือ (Backlog) ณ สิ้นปี 2564 อยู่ที่ 15,742 ล้านบาท ส่วนใหญ่เป็นงานภาครัฐ 95% และเอกชนราว 5% พร้อมคาดรายได้โต 20%
4 เม.ย. 2565

นายปิยะดิษฐ์ อัศวศิริสุข ประธานเจ้าหน้าที่บริหาร พร้อมด้วยนายโกวิท เนื่องสุข ประธานเจ้าหน้าที่สายงานบัญชีและการเงิน บริษัท ซีวิลเอนจีเนียริง จำกัด (มหาชน) หรือ CIVIL ให้ข้อมูลสรุปผลประกอบการในงานบริษัทจดทะเบียนพบผู้ลงทุน (Opportunity Day) ว่า ผลประกอบการปี 2564 รายได้รวม 5,063 ล้านบาท โดยมีกำไรสุทธิอยู่ที่ 193 ล้านบาท เพิ่มขึ้นที่ 122% เตรียมปันผลเพิ่ม 0.02 บาทต่อหุ้น Record Date วันที่ 5 มี.ค. 2565 และกำหนดจ่ายวันที่ 20 พ.ค. 2565 พร้อมทั้งเปิดเผยถึงโอกาสและทิศทางของ CIVIL ในปี 2565
สำหรับงานบริษัทจดทะเบียนพบผู้ลงทุน จัดโดยตลาดหลักทรัพย์แห่งประเทศไทย สามารถรับชมบันทึกเทปได้ที่  https://www.civilengineering.co.th/th/investor-relations/downloads/presentations-webcasts
โดยก่อนหน้านี้นายปิยะดิษฐ์ มีการเปิดเผยข้อมูลว่า บริษัทฯ คาดในปี 2565 จะได้รับงานใหม่เข้ามาอย่างน้อย 6 พันล้านบาท ถึงกว่า 1 หมื่นล้านบาท ซึ่งจะเข้ามาเติมงานในมือ (Backlog) ที่ ณ สิ้นปี 2564 อยู่ที่ 15,742 ล้านบาท ส่วนใหญ่เป็นงานภาครัฐ 95% ที่เหลือเป็นงานเอกชนราว 5%
สำหรับงานที่บริษัทฯ สนใจในปีนี้ ได้แก่ งานระบบราง ซึ่งเป็นโครงการรถไฟไฮสปีด ไทย-จีน ตอน 4-5, งานถนนภาคต่างๆ โดยเฉพาะในพื้นที่ภาคกลางและภาคใต้ นอกจากนี้ ยังมีงานภาคเอกชนที่เข้าร่วมลงทุนภาครัฐ (PPP) อาทิ โครงการรถไฟความเร็วสูงเชื่อม 3 สนามบินโครงการพัฒนาสนามบินอู่ตะเภาและเมืองการบินภาคตะวันออก, งานทางด่วนกระทู้-ป่าตองใน จ.ภูเก็ต, งานมอเตอร์เวย์ สาย M6 และ M81 รวมทั้งงานนิคมอุตสาหกรรมวังจันทร์วัลเล่ย์ในพื้นที่อีอีซี
“CIVIL ยังมีความพร้อมเข้าประมูลและรับงานทั้งภาครัฐ เอกชนอย่างต่อเนื่อง โดยบริษัทฯ อยู่ในช่วงการรอผลการประมูลโครงการเมกะโปรเจกต์ คาดว่าจะมีความชัดเจนขึ้นในช่วงไตรมาส 2/2565 ซึ่งงานดังกล่าวจะสามารถเพิ่มเติมมูลค่างานในมือให้เพิ่มขึ้นเป็นสถิติสูงสุดตั้งแต่ก่อตั้งบริษัท” นายปิยะดิษฐ์ กล่าว
โดยในปีนี้มีงานภาครัฐที่เพิ่มเข้ามาอย่างต่อเนื่องจำนวนมากพอสมควร และคาดว่าภาครัฐน่าจะอัดฉีดเงินลงทุนผ่านโครงการโครงสร้างพื้นฐานมากขึ้น จึงมั่นใจว่าปีนี้บริษัทฯ จะเติบโตต่อเนื่องจากปีก่อนที่มีรายได้ 5 พันล้านบาท คาดว่าจะเติบโตเป็น 6 พันล้านบาท หรือเติบโต 20%
ขณะที่ในแง่ของกำไรจะเติบโตตามรายได้ โดยบริษัทฯ มีความสามารถการทำกำไรได้ดีขึ้น เนื่องจากงานที่ได้รับเข้ามาส่วนใหญ่สามารถดำเนินการได้แล้วเสร็จเร็วกว่ากำหนด ช่วยให้มีอัตรากำไรขั้นต้นดีขึ้น ซึ่งในปี 2564 อัตรากำไรขั้นต้นขยับขึ้นมาเป็น 10.01% จากปี 2563 อยู่ที่ 9.07% และอัตรากำไรสุทธิอยู่ที่ 3.80% ในปี 2564 เพิ่มจากปี 2563 อยู่ที่ 2.10%
ทั้งนี้ ทิศทางการดำเนินธุรกิจช่วงไตรมาส 1/2565 มีแนวโน้มที่ดีจากการรับรู้รายได้โครงการก่อสร้างต่างๆเข้ามาอย่างต่อเนื่อง อีกทั้งยังสามารถประมูลงานโครงการใหม่เข้ามาเพิ่มเติม โดยได้เซ็นสัญญาเข้ารับงานใหม่จำนวน 9 โครงการ มูลค่ารวม 228 ล้านบาท โดยเป็นงานประเภทงานก่อสร้างทางหลวง, งานก่อสร้างระบบประปา และ งานเสริมผิวแอสฟัลต์คอนกรีต อาทิ งานก่อสร้างทางหลวงชนบทเพื่อการท่องเที่ยว บ้านหาดสำราญ  ตะเสะ ตอนที่ 2, งานก่อสร้างทางหลวง 347  บางปะหัน – เจ้าปลุก ตอน 2, งานก่อสร้างทางหลวงชนบท สายอย.4055 ทางหลวง 3267-บ้านตาลเอน อ.มหาราช และ งานก่อสร้างทางหลวง 4034 ปากน้ำกระบี่-เขาทอง ตอนที่ 1 เป็นต้น ซึ่งเริ่มดำเนินการก่อสร้างแล้วในไตรมาส 1/2565 และคาดว่าจะสามารถรับรู้รายได้ทั้งหมดในปี 2565